
MateKIT

Kulcsszavak: matematika; oktatóprogram; módszertan; differenciált-oktatás
A MateKIT egy általános iskolai matematikai oktatóprogram, melynek célja, hogy a matematika tananyag tanári útmutatás alapján történő elsajátításához, órai munkák értékeléséhez, dolgozatok előtti típusfeladat gyakorlásra, felvételire való felkészüléshez, differenciáláshoz nyújtson támogatást.
A program tartalmaz néhány kifejezetten tárgyhoz kötődő játékot is, például a jól ismert számkirályt. Azért alkalmas ennyi mindenre, mert feladatgenerátorokat alkalmaz, naplózza a jól, illetve rosszul megoldott feladatokat, minden megoldás után értékel, ezáltal könnyen osztályozhatóvá válik az órai munka. Amennyiben a gyerekek már ismerik, akkor tanárhiányosabb, helyettesítésekkel tűzdelt időszakban egy nem szakos helyettesítőnek is jó eszköz lehet.
A MateKIT lehetővé teszi a tanárok számára, hogy jobban beosszák személyes figyelmüket a program azonnali visszajelzésének köszönhetően. A kevésbé magabiztos diákok feladatmegoldásonként igénylik, hogy a tanár ránézzen a munkájukra. A program azonnal megmondja nekik, ha helyes a megoldásuk. Hiba esetén pedig rögtön tudnak így segítséget kérni a szaktanártól.
Az applikáció teljesen ingyenes, és reklámmentes. A MateKIT egyik fő erőssége, hogy a diákok használhatják mind a saját, mind az iskolában rendelkezésre álló okoseszközökön, így azokon is kiadhatja a tanár a dolgozatra gyakorló anyagot. Alkalmas önálló gyakorlásra is középiskolai felvételi vizsga előtt. Szülők számára is hatékony segédanyag lehet, hiszen korlátlan mennyiségben tud adott típusú feladatot adni, és a napló segítségével könnyű ellenőrizni a helyes megoldásokat, így egyszerűen követhetők, javíthatók a hibák.
Az alkalmazást általános iskolás matematikatanárommal, Csóti Melindával kezdtem el fejleszteni. Elsőéves egyetemistaként részt vettem az Új Nemzeti Kiválóság Programban, a témavezetői feladatokat Dr. Kosztolányi József vállalta el, így azóta ő is a konzulensem. 



